送翰林范侍郎
作者：呂陶
朝代：宋

paragraphs: 進退爲大節，君子貴其全。
獻替實大事，良臣所宜先。
二者苟一失，胡得稱至賢。
況乃勢利誘，中性殊易遷。
趨時或勇鋭，顧義少慤堅。
崑山有良玉，烈燄不敢燔。
太華有蒼松，嚴霜豈能干。
公以學行起，華塗三十年。
器業飽夔卨，文章富雲淵。
徐行自廊廟，羣望惟陶甄。
適會薰風琴，爲民更五弦。
潔情思恤物，有道當危言。
一旦謝簪紱，易若忘蹄筌。
冥鴻颺雲霄，老鶴得芝田。
天真適曠蕩，世網脱拘牽。
安居返故里，盛事光塵寰。
父老相歎詫，謂公乃神仙。
士林素矜式，仰公如綺園。
試閲前代史，昔人難比肩。
嘗聞喬與固，精誠動皇乾。
願仗至忠力，區區塞奔川。
不幸遭戮辱，何由老林泉。
徒使國士淚，至今爲之潸。
又聞廣與受，知止皆求還。
都門祖帳盛，鄉里千金捐。
青以大論議，寂寞空簡編。
猶有繪畫手，屢將丹青傳。
四士所出處，得之皆一偏。
惟公逢聖明，雍容卷舒間。
任職思補報，乞身享安閒。
素履瑩如玉，貴名重于山。
知公享壽考，歳月方遐延。
壯容換老骨，綠髪藏華顛。
諒公保福祚，子孫慶綿綿。
高門納駟馬，舊物還青氈。
令德終報驗，化工可推研。
小智泥畛域，通懷究淵源。
方爾泥物我，其誰計寒暄。
超遥誠自得，局縮亦徒然。
再拜遠門下，長吟歌此篇。